CELEX: 32021R0573
Language: el
Date: 2021-02-01 00:00:00
Title: Κατ’ εξουσιοδότηση κανονισμός (ΕΕ) 2021/573 της Επιτροπής της 1ης Φεβρουαρίου 2021 για την τροποποίηση του κατ’ εξουσιοδότηση κανονισμού (ΕΕ) 2019/625 όσον αφορά τους όρους εισαγωγής ζωντανών σαλιγκαριών, σύνθετων προϊόντων και εντέρων αλλαντοποιίας που διατίθενται στην αγορά για κατανάλωση από τον άνθρωπο (Κείμενο που παρουσιάζει ενδιαφέρον για τον ΕΟΧ)

8.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 120/6
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/573 ΤΗΣ ΕΠΙΤΡΟΠΗΣ
         της 1ης Φεβρουαρίου 2021
         για την τροποποίηση του κατ’ εξουσιοδότηση κανονισμού (ΕΕ) 2019/625 όσον αφορά τους όρους εισαγωγής ζωντανών σαλιγκαριών, σύνθετων προϊόντων και εντέρων αλλαντοποιίας που διατίθενται στην αγορά για κατανάλωση από τον άνθρωπο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1) και, ιδίως, το άρθρο 126 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2019/625 της Επιτροπής (2) θεσπίζει τις απαιτήσεις για την είσοδο στην Ένωση φορτίων, μεταξύ άλλων, παρασκευασμένων σαλιγκαριών.
                  
               
                     (2)
                  
                  
                     Σύμφωνα με το άρθρο 1 παράγραφος 2 στοιχείο α) σημεία i) και iii) του κατ’ εξουσιοδότηση κανονισμού (ΕΕ) 2019/625, οι τρίτες χώρες που εξάγουν φορτία παρασκευασμένων σαλιγκαριών στην Ένωση πρέπει να περιλαμβάνονται σε κατάλογο και κάθε φορτίο παρασκευασμένων σαλιγκαριών πρέπει να συνοδεύεται από επίσημο πιστοποιητικό. Παρόμοιες απαιτήσεις θα πρέπει να ισχύουν και για τα ζωντανά σαλιγκάρια που προορίζονται για κατανάλωση από τον άνθρωπο.
                  
               
                     (3)
                  
                  
                     Για τον σαφή προσδιορισμό των σαλιγκαριών που υπόκεινται σε απαιτήσεις εισόδου στην Ένωση, θα πρέπει να προστεθεί ορισμός των σαλιγκαριών στον κατ’ εξουσιοδότηση κανονισμό (ΕΕ) 2019/625.
                  
               
                     (4)
                  
                  
                     Ο κατ’ εξουσιοδότηση κανονισμός (ΕΕ) 2019/625 δεν θα πρέπει να εφαρμόζεται σε δείγματα αγαθών που προορίζονται για κατανάλωση από τον άνθρωπο, τα οποία εισάγονται με σκοπό την ανάλυση προϊόντων και τον έλεγχο ποιότητας χωρίς να διατίθενται στην αγορά και, ως εκ τούτου, δεν συνιστούν κίνδυνο για τη δημόσια υγεία. Επομένως, το άρθρο 1 παράγραφος 3 θα πρέπει να τροποποιηθεί αναλόγως. Το άρθρο 12 του κατ’ εξουσιοδότηση κανονισμού (ΕΕ) 2019/625 προβλέπει απαιτήσεις εισαγωγών για φορτία σύνθετων προϊόντων που αναφέρονται με κωδικούς του εναρμονισμένου συστήματος (στο εξής: κωδικοί ΕΣ) ορισμένων κλάσεων του δεύτερου μέρους του παραρτήματος I του κανονισμού (ΕΟΚ) αριθ. 2658/87 του Συμβουλίου (3). Είναι σκόπιμο να γίνεται παραπομπή στους κωδικούς της συνδυασμένης ονοματολογίας (ΣΟ) σύμφωνα με τον κανονισμό (ΕΕ) 2017/625. Επιπλέον, οι κωδικοί ορισμένων σύνθετων προϊόντων απουσιάζουν από το άρθρο 12 του κατ’ εξουσιοδότηση κανονισμού (ΕΕ) 2019/625. Ως εκ τούτου, είναι σκόπιμο να προστεθούν οι εν λόγω κωδικοί ΣΟ.
                  
               
                     (5)
                  
                  
                     Τα φορτία ζωντανών σαλιγκαριών και σύνθετων προϊόντων που διατίθενται στην αγορά για κατανάλωση από τον άνθρωπο θα πρέπει να υπόκεινται σε ατομική πιστοποίηση για την είσοδο στην Ένωση, ώστε να μειώνεται ο κίνδυνος μη συμμόρφωσης με τις απαιτήσεις της Ένωσης για την ασφάλεια των τροφίμων. Η πιστοποίηση της συμμόρφωσης με τις απαιτήσεις της Ένωσης συμβάλλει επίσης στο να υπενθυμίζει στους υπευθύνους των επιχειρήσεων τροφίμων και στις αρμόδιες αρχές τρίτων χωρών ή περιοχών τους τις ισχύουσες ενωσιακές απαιτήσεις.
                  
               
                     (6)
                  
                  
                     Το άρθρο 7 του κατ’ εξουσιοδότηση κανονισμού (ΕΕ) 2019/625 προβλέπει απαιτήσεις σχετικά με την παρασκευή των πρώτων υλών για την εισαγωγή φορτίων νωπού κρέατος, κιμά, παρασκευασμάτων κρέατος, προϊόντων με βάση το κρέας, μηχανικώς διαχωρισμένου κρέατος και πρώτων υλών που προορίζονται για την παραγωγή ζελατίνης και κολλαγόνου, ώστε να αποφεύγεται ενδεχόμενος κίνδυνος για τη δημόσια υγεία. Οι ουροδόχοι κύστεις και τα έντερα που χρησιμοποιούνται για την παρασκευή εντέρων αλλαντοποιίας υποβάλλονται σε επεξεργασία που εξαλείφει κάθε κίνδυνο για τη δημόσια υγεία. Ως εκ τούτου, είναι σκόπιμο να επιτραπεί οι πρώτες ύλες για την παραγωγή εντέρων αλλαντοποιίας να προέρχονται από σφαγεία υπό την εποπτεία των εθνικών αρμόδιων αρχών και το άρθρο 7 θα πρέπει να τροποποιηθεί αναλόγως.
                  
               
                     (7)
                  
                  
                     Το άρθρο 13 του κατ’ εξουσιοδότηση κανονισμού (ΕΕ) 2019/625 ορίζει ότι κάθε φορτίο ορισμένων απαριθμούμενων προϊόντων μπορεί να εισέλθει στην Ένωση μόνον εφόσον το φορτίο συνοδεύεται από επίσημο πιστοποιητικό. Τα σύνθετα προϊόντα δεν περιλαμβάνονται στον κατάλογο των προϊόντων που πρέπει να συνοδεύονται από επίσημο πιστοποιητικό.
                  
               
                     (8)
                  
                  
                     Ο κίνδυνος που συνδέεται με ορισμένες κατηγορίες σύνθετων προϊόντων εξαρτάται από το είδος των συστατικών και τις συνθήκες αποθήκευσης. Συνεπώς, τα φορτία των εν λόγω προϊόντων που διατίθενται στην αγορά για κατανάλωση από τον άνθρωπο θα πρέπει να υπόκεινται σε επιμέρους πιστοποίηση κάθε φορτίου για είσοδο στην Ένωση με σκοπό τη διάθεσή τους στην αγορά. Η πιστοποίηση της συμμόρφωσης με τις απαιτήσεις της Ένωσης μπορεί επίσης να συμβάλει στο να υπενθυμίζει στους υπευθύνους των επιχειρήσεων τροφίμων και στις αρμόδιες αρχές τρίτων χωρών ή περιοχών τους τις ισχύουσες ενωσιακές απαιτήσεις.
                  
               
                     (9)
                  
                  
                     Ορισμένα σύνθετα προϊόντα τα οποία διατηρούνται σε θερμοκρασία περιβάλλοντος και δεν περιέχουν άλλα προϊόντα με βάση το κρέας, εκτός από ζελατίνη, κολλαγόνο ή ιδιαιτέρως εξευγενισμένα προϊόντα, δεν συνιστούν κίνδυνο για τη δημόσια υγεία ή την υγεία των ζώων λόγω της φύσης της απαιτούμενης επεξεργασίας για την παρασκευή των εν λόγω προϊόντων με βάση το κρέας. Τα εν λόγω σύνθετα προϊόντα θα πρέπει να συνοδεύονται από ιδιωτική βεβαίωση αντί επίσημου πιστοποιητικού.
                  
               
                     (10)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2019/625 θα πρέπει να τροποποιηθεί αναλόγως.
                  
               
                     (11)
                  
                  
                     Δεδομένου ότι τα άρθρα 12 και 14 του κατ’ εξουσιοδότηση κανονισμού (ΕΕ) 2019/625 εφαρμόζονται από την 21η Απριλίου 2021, οι τροποποιήσεις των άρθρων που αφορούν τα εν λόγω άρθρα 12 και 14 θα πρέπει επίσης να εφαρμοστούν από την ημερομηνία αυτή,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2019/625 τροποποιείται ως εξής:
            
                        1)
                     
                     
                        στο άρθρο 1 παράγραφος 2 στοιχείο δ) προστίθεται το ακόλουθο σημείο v):
                        
                                    «v)
                                 
                                 
                                    ζωντανά σαλιγκάρια.»·
                                 
                              
                  
                        2)
                     
                     
                        στο άρθρο 1 παράγραφος 3 προστίθεται το ακόλουθο νέο στοιχείο γ):
                        
                                    «γ)
                                 
                                 
                                    αγαθά που προορίζονται για κατανάλωση από τον άνθρωπο με σκοπό τη λήψη δειγμάτων για ανάλυση προϊόντων και δοκιμές ποιότητας χωρίς αυτά να διατίθενται στην αγορά.»
                                 
                              
                  
                        3)
                     
                     
                        στο άρθρο 2 προστίθεται το ακόλουθο σημείο 14α):
                        
                                    «14α)
                                 
                                 
                                    “σαλιγκάρια”: τα σαλιγκάρια όπως ορίζονται στο σημείο 6.2 του παραρτήματος I του κανονισμού (ΕΚ) αριθ. 853/2004 και κάθε άλλο είδος σαλιγκαριών της οικογένειας Helicidae, Hygromiidae ή Sphincterochilidae, που προορίζονται για κατανάλωση από τον άνθρωπο·»
                                 
                              
                  
                        4)
                     
                     
                        στο άρθρο 3 προστίθεται το ακόλουθο στοιχείο γ):
                        
                                    «γ)
                                 
                                 
                                    τα ζωντανά σαλιγκάρια που αναφέρονται στον κωδικό ΣΟ 0307 60 00 του δεύτερου μέρους του παραρτήματος I του κανονισμού (ΕΟΚ) αριθ. 2658/87.»
                                 
                              
                  
                        5)
                     
                     
                        Το άρθρο 7 στοιχείο δ) αντικαθίσταται από το ακόλουθο κείμενο:
                        
                                    «δ)
                                 
                                 
                                    μηχανικώς διαχωρισμένο κρέας και προϊόντα με βάση το κρέας, εξαιρουμένων των εντέρων αλλαντοποιίας όπως ορίζονται στο άρθρο 2 σημείο 45 του κατ’ εξουσιοδότηση κανονισμού (ΕΕ) 2020/692 της Επιτροπής (*1).
                                 
                              
                           (*1)  Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379).»."
                        
                     
                  
                        6)
                     
                     
                        το άρθρο 12 παράγραφος 1 αντικαθίσταται από το ακόλουθο κείμενο:
                        
                           «1.   Φορτία σύνθετων προϊόντων που αναφέρονται από τους κωδικούς ΣΟ των κλάσεων 1517, 1518, 1601 00, 1602, 1603 00, 1604, 1605, 1702, 1704, 1806, 1901, 1902, 1904, 1905, 2001, 2004, 2005, 2101, 2103, 2104, 2105 00, 2106, 2202, 2208 του παραρτήματος I του κανονισμού (ΕΟΚ) αριθ. 2658/87 εισέρχονται στην Ένωση για διάθεση στην αγορά μόνον αν κάθε μεταποιημένο προϊόν ζωικής προέλευσης που περιέχεται στα σύνθετα προϊόντα έχει παραχθεί είτε σε εγκαταστάσεις που βρίσκονται σε τρίτες χώρες ή περιοχές τους από τις οποίες επιτρέπεται η εξαγωγή των εν λόγω μεταποιημένων προϊόντων ζωικής προέλευσης στην Ένωση σύμφωνα με το άρθρο 5 είτε σε εγκαταστάσεις που βρίσκονται στα κράτη μέλη».
                        
                     
                  
                        7)
                     
                     
                        το άρθρο 13 παράγραφος 1 τροποποιείται ως εξής:
                        
                                    α)
                                 
                                 
                                    παρεμβάλλεται το ακόλουθο στοιχείο δ):
                                    
                                                «δ)
                                             
                                             
                                                τα ζωντανά σαλιγκάρια που αναφέρονται στον κωδικό ΣΟ 0307 60 00 του δεύτερου μέρους του παραρτήματος I του κανονισμού (ΕΟΚ) αριθ. 2658/87·»
                                             
                                          
                              
                                    β)
                                 
                                 
                                    παρεμβάλλεται το ακόλουθο στοιχείο ε):
                                    
                                                «ε)
                                             
                                             
                                                σύνθετα προϊόντα που αναφέρονται στο άρθρο 12 παράγραφος 2 στοιχεία α) και β) με εξαίρεση τα σύνθετα προϊόντα τα οποία διατηρούνται σε θερμοκρασία περιβάλλοντος και δεν περιέχουν άλλα προϊόντα με βάση το κρέας, εκτός από ζελατίνη ή κολλαγόνο ή ιδιαιτέρως εξευγενισμένα προϊόντα, που αναφέρονται στο τμήμα XVI του παραρτήματος III του κανονισμού (ΕΚ) αριθ. 853/2004.»
                                             
                                          
                              
                  
                        8)
                     
                     
                        το άρθρο 14 παράγραφος 1 αντικαθίσταται από το ακόλουθο κείμενο:
                        
                           «1.   Ιδιωτική βεβαίωση που επιβεβαιώνει ότι τα φορτία συμμορφώνονται με τις εφαρμοστέες απαιτήσεις που αναφέρονται στο άρθρο 126 παράγραφος 2 του κανονισμού (ΕΕ) 2017/625, η οποία συντάσσεται και υπογράφεται από τον εισάγοντα υπεύθυνο επιχείρησης τροφίμων, συνοδεύει τα φορτία των σύνθετων προϊόντων που αναφέρονται στο άρθρο 12 παράγραφος 2 στοιχείο β), όταν τα σύνθετα προϊόντα δεν περιέχουν άλλα προϊόντα με βάση το κρέας, εκτός από ζελατίνη, κολλαγόνο ή ιδιαιτέρως εξευγενισμένα προϊόντα, που αναφέρονται στο τμήμα XVI του παραρτήματος III του κανονισμού (ΕΚ) αριθ. 853/2004, και στο άρθρο 12 παράγραφος 2 στοιχείο γ).»
                        
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Το άρθρο 1 παράγραφος 5, παράγραφος 7 στοιχείο β) και παράγραφος 8 εφαρμόζεται από την 21η Απριλίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Κατ’ εξουσιοδότηση κανονισμός (ΕΕ) 2019/625 της Επιτροπής, της 4ης Μαρτίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για την είσοδο στην Ένωση φορτίων ορισμένων ζώων και αγαθών που προορίζονται για κατανάλωση από τον άνθρωπο (ΕΕ L 131 της 17.5.2019, σ. 18).
         
            (3)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).